Priester hier en oorsee in sop oor lollery met kindersGeorg Kerkhoff Georg Kerkhoff, ŉ Duitse priester wat in Suid-Afrika teregstaan vir kindermishandeling, mag dalk uitgelewer word weens 36 of meer aanklagte van seksuele misdrywe teen kinders in Duitsland, het The New Age Dinsdag berig. Kerkhoff het Maandag in die Brits-landdroshof verskyn in verband met die beweerde misdrywe in Duitsland, nadat Interpol hom verlede week in dieselfde hof in hegtenis geneem het. Graham Kerr-Phillips, Kerkhoff se prokureur, het gesê sy kliënt se inhegtenisname oor die Duitse-aanklagte was “onnodig en willekeurig”. ŉ Duitse koerant het vroeër berig Kerkhoff het glo beddens, saunas en storte met jong mans en seuns gedeel. Kerkhoff is al op verhoor in Suid-Afrika vir die afgelope vyf jaar op aanklagte van beweerde seksuele aanranding van seuns tydens ŉ kerkkamp in Gauteng in 2008. Maandag se hofverrigtinge is tot Donderdag uitgestel wanneer Kerkhoff vermoedelik vir borgtog gaan aansoek doen. Die hof het aangehoor dat die Duitse owerhede Kerkhoff se uitlewering gaan begin ná sy Suid-Afrikaanse verhoor voltooi is. Volgens die berig kon die Rooms-Katolieke Kerk in Suid-Afrika nie antwoord hoekom Kerkhoff in 2007 na die land oorgeplaas is en toegelaat is om voort te gaan om met kinders te werk, ten spyte van bewerings van mishandeling in Duitsland teen hom nie. SAPA